b'\n_START_ARTICLE_\nBoris Cijan\n_START_SECTION_\n\xc5\xbdivljenjepis\n_START_PARAGRAPH_\nRodil se je v Gorici. Po kon\xc4\x8dani gimnaziji v Mariboru se je leta 1928 vpisal na Ljubljansko univerzo. \xc5\xa0tudij strojni\xc5\xa1tva je nadaljeval na \xc4\x8cehoslova\xc5\xa1kem v Deutsche technische Hohschule v Pragi. Leta 1929 sta z Vojko Humekom ustanovila akademsko jadralno skupino v okviru aerokluba Na\xc5\xa1a krila, v kateri so tega leta za\xc4\x8deli graditi jadralna letala lastne konstrukcije. Leta 1933 je kot prvi slovenec pridobil diplomo jadralnega pilota in uradno C zna\xc4\x8dko (1h 4min, prelet 74km) ter naziv u\xc4\x8ditelj jadralnega letenja, \xc5\xa1olal se je v letalski \xc5\xa1oli Beziechovo na Poljskem. Leta 1934 je diplomiral v Pragi in na pro\xc5\xa1njo akademskega aerokluba v Beogradu od\xc5\xa1el na Zlatibor za pomo\xc4\x8d pri ustanavljanju jadralnega centra. Vodenje akademske jadralne skupine je prevzel njegov klubski kolega \xc5\xa0o\xc5\xa1tari\xc4\x8d. Leta 1934 je dosegel rekord z letalom Hols der teufel na Zlatiboru v dol\xc5\xbeini (4,5 km). Po voja\xc5\xa1kem roku je kon\xc4\x8dal \xc5\xa1olo rezervnih letalskih oficirjev v Petrovaradinu in postal podporo\xc4\x8dnik letalstva. Leta 1935 se je zaposlil v civilnem oddelku poveljstva vojnega letalstva v sektorju jadralnega letalstva. Leta 1936 je postavil nov jadralni jugoslovanski rekord v trajanju (5h 17min) v Darmstadtu z letalom President. Leta 1937 so v aerodinami\xc4\x8dnem tunelu Tehni\xc4\x8dnega jadralnega in\xc5\xa1tituta ITS v Lvovu na Poljskem preizkusili njegovo jadralno konstrukcijo letalo Galeb. Leta 1938 je v Zemunu zaklju\xc4\x8dil letalsko lovsko \xc5\xa1olo ter postal testni pilot. Letel je na vseh lovskih letalih kraljevega letalstva, preizku\xc5\xa1al je lovska letala, preden so jih prevzele operativne enote. Preizkusil je 23 doma zgrajenih letal Hurricane in 85 lovskih letal Me 109, kupljenih v Nem\xc4\x8diji. Leta 1940 je izdal knjigo Vazduhoplovno jedrili\xc4\x8darstvo. Leta 1941 je v aprilski vojni vodil patruljo 7 letal Hurricane, ki je napadla motorizirano sovra\xc5\xbeno kolono v Ka\xc4\x8dai\xc4\x8dki klisuri. Leta 1945 je postal vodja tehni\xc4\x8dnega oddelka poveljstva vojnega letalstva. V letu 1949 je izdal obse\xc5\xbeno knjigo: Vazduhoplovno jedrili\xc4\x8darstvo.  Doktorski naziv je pridobil leta 1972 iz podro\xc4\x8dja fluidov v Beogradu. Bil je redni profesor na fakulteti v Novem Sadu in ve\xc4\x8d tehni\xc4\x8dnih \xc5\xa1olah v Beogradu in Zrenjaninu. Bil je aktiven sodelavec LZJ in dolgoletni \xc4\x8dlan OSTIV Organisation Scientifique et Technique du Vol \xc3\xa0 Voile - znanstvena organizacija za jadralno letalstvo, kjer je bil pobudnik za uvedbo standardnega jadralnega letala s 15 metrsko razpetino in avtor predpisov za izdelavo jadralnih letal OSTIV. Letalski kolegi so ga klicali o\xc4\x8de jadrili\xc4\x8darstva jugoslavije. _NEWLINE_Njegove konstrukcije jadralnih letal so: Skakavec, Galeb, Galeb II 1:22, Orel I 1:32, Orel II 1:36, Kobec 1:28, Meteor 1:38. Konstrukcije letal: Aero 1 130 BHP, Aero 2 160 BHP, Aero 3 180 BHP, Utva Trojka 65 BHP, Kurir 180 BHP in hidroplan Kurir 260 BHP.'